ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༤ ཚེས་ ༣ ཉིན་གྱི་ཞོགས་པ་ཕྱག་ཚོད་བཞི་པ་ཙམ་ནས་སྟོང་འཁོར་དགོན་དུ་སྔར་ལས་ལྷག་པའི་དྲག་ཆས་དམག་མི་དང་ཉེན་རྟོག་པ་སོགས་རླངས་འཁོར་ཆེ་ཆུང་ཁྱོན་བསྡོམས་ ༩༨ ཙམ་ནང་དམག་མི་ཚོད་རྩིས་བྱས་ན་གྲངས་ ༤༠༠༠། ཙམ་འབྱོར་ཏེ་དགོན་པའི་རྒྱབ་རི་དང་མདུན་རི་སོགས་ཕྱོགས་བཞི་མཚམས་བརྒྱད་ནས་མཐའ་བསྐོར་གྱིས་མེ་སྒྱོགས་སྦག་སྦག་སོགས་ཁ་དགོན་པར་གཏད་ནས་བཞག་པ་དང༌། རྒྱང་གྲགས་ནས་མི་སུ་ཡིན་རུང་ཕྱིར་ཐོན་ན་མེ་མདའ་རྒྱག་རྐྱང་ཡིན་ཟེར་བ་སོགས་ཀྱི་སྐད་འབོད་བྱས་ཡོད་འདུག་ཅིང༌། ཕྱག་ཚོད་བརྒྱད་པ་ཙམ་ནས་མགོ་འཛུགས་ཏེ་གྲྭ་ཤག་རེ་རེ་བཞིན་དྲག་ཆས་དམག་མི་ལྔ་དྲུག་རེ་བཙན་འཛུལ་གྱིས་ྋགོང་ས་ྋསྐྱབས་མགོན་ཆེན་པོ་མཆོག་དང༌། སྟོང་འཁོར་ཞབས་དྲུང་རིན་པོ་ཆེ་རྣམ་གཉིས་ཀྱི་སྐུ་པར་ཡོད་ཚད་ས་ལ་བརྡབས་ནས་རྡོག་རྫིས་གཏོང་བ་དང༌། ལག་འཁྱེར་ཁ་པར་དང་ཨམ་ཕྲག་ནང་གི་དངུལ་འཕྲོག་པ་སོགས་བྱེད་སྐབས། རྣམ་འགྱུར་ཡག་མིན་ལ་བསྙད་དེ་དགེ་འདུན་པ་མང་པོ་ཞིག་ལ་རྡུང་རྡེག་ཚད་མེད་བཏང་འདུག་པ་དང༌། དགུང་ལོ་ ༧༤ ལ་སོན་པའི་སྟོང་འཁོར་དགོན་གྱི་དགེ་བཤེས་ཚུལ་ཁྲིམས་བསྟན་འཛིན་མཆོག་དང་། བསོ་ཐོག་མདའ་གྲོང་ནས་ཡིན་པ་མི་སྐྱ་ཚུལ་ཁྲིམས་ཕུན་ཚོགས་གཉིས་ལ་ཉེས་འཛུགས་འདྲ་མིན་གྱིས་བཙན་ཁྲིད་བྱས་འདུག་ལ། དགོན་པའི་འདུ་ཁང་ནང་དུ་ཡོད་པའི་སྟོང་འཁོར་ཞབས་དྲུང་རིམ་བྱོན་གྱི་ཞལ་ཐང་ཆེན་པོ་སྟེང་གཉིས་སུ་ྋརྒྱལ་བ་ྋཔཎ་ཆེན་རྣམ་གཉིས་ཡོད་པ་དེ་བཙན་འཕྲོག་བྱས་པར་མ་ཟད། ད་དུང་ཞལ་ཐང་དེ་ནས་འདྲ་བཤུས་བྱས་པའི་ཐང་ཀ་འབོར་ཆེན་གྲྭ་ཤག་ཁག་ནས་བཙན་འཕྲོག་གིས་སྐུ་པར་སོགས་ཁྱོན་བསྡོམས་རྩ་རས་ ༢༢ ཙམ་ལོངས་འདུག་ལ། སྐབས་དེར་གནམ་གཤིས་གྲང་མོ་ཡོད་སྟབས་དགོན་པའི་ཕ་རོལ་བུད་ཐོག་ཐང་ཟེར་བའི་ཞིང་ཁ་ནང་མེ་བསྲེག་བཏང་སྟེ་དམག་མི་རྣམས་ཀྱིས་ལག་པ་བསྲོ་ས་བྱས་ཡོད་འདུག ཉིན་རྒྱབ་ཕྱག་ཚོད་བཞི་པ་ཡས་མས་ཤིག་ལ་ཆོས་རྭ་ཚོགས་བརྡ་བརྒྱབ་སྟེ་གྲྭ་མང་འདུ་འཛོམས་སར་དགོན་པའི་དབུ་འཛིན་ནས་གསུང་དོན་ལ། ཚེས་ ༡ དང་ ༢ བཅས་ལ་རྒྱ་མིའི་ལས་བྱེད་མང་དག་ཅིག་ཕྱག་མཛོད་ཁང་དུ་ཡོང་ནས། ྋགོང་ས་མཆོག་དང་ཁ་བྲལ་རིང་ལུགས་པ་ལ་ངོ་རྒོལ་བྱེད་དགོས་ཚུལ་བཤད་ཀྱིན་འདུག་མོད། ངས་རང་སྲོག་འདོར་དགོས་བྱུང་ཡང་རྩ་བའི་བླ་མར་ངོ་རྒོལ་བྱེད་ཐུབ་པ་མི་འདུག ཁྱེད་རང་རྣམས་ཀྱིས་གང་འདྲ་བྱེད་དགོས་མིན་སོ་སོའི་བསམ་བློ་གཏོང་དགོས་པ་རེད། ཅེས་སོགས་གསུངས་སྐབས་དགེ་འདུན་པའི་ཁོངས་ནས་གྲྭ་འགའ་རེ་ཡར་ལངས་ཏེ་ང་ཚོ་གྲྭ་པ་གྲྭ་རྐྱང་ཚོ་ཉམ་ཆུང་བསྡད་སར་སྡོད་མི་བཅུག་པར་བཙན་ཤེད་འདི་འདྲ་བྱས་ན་ད་ནི་ཤི་དགོས་བྱུང་ཡང་འགྱོད་པ་མེད་ཅེས་གསུངས་པ་བཞིན། དགེ་འདུན་པ་ཡོངས་ནས་ཀྱང་ཁ་གཅིག་གྲག་དང་བསམ་པ་གཅིག་མཐུན་གྱིས་མང་ཆེ་བ་ངུ་ངག་གི་ངང་ཆོས་རྭ་མ་ཚོགས་པར་དགོན་པའི་ཕ་རོལ་རྒྱ་མིའི་ལས་ཁུངས་ཡོད་སར་ཞི་རྒོལ་བྱེད་པར་ཕྱིན་ཏེ་འབོད་ཚིག་ནི། བྱབྱ ྋརྒྱལ་བ་བསྟན་འཛིན་རྒྱ་མཚོ་སྐུ་ཚེ་ཁྲི་ལོར་བརྟན་པ་ཤོག། རང་ཡུལ་གངས་ཅན་ལྗོངས་སུ་མགྱོགས་ནས་མྱུར་དུ་བཞུགས་གདན་འཇགས་དགོས། དགེ་བཤེས་ལགས་ཀྱིས་གཙོས་ཆབ་སྲིད་བཙོན་པ་རྣམས་གློད་གྲོལ་གཏོང་དགོས། བྱབྱ ཞེས་སོགས་ཀྱི་འབོད་ཚིག་སྒྲོག་བཞིན་དགོན་པ་ནས་རྒྱ་གཞུང་ལས་ཁུངས་ཡོད་ས་བར་ལེ་དབར་གཉིས་ཙམ་གྱི་སར་ཕྱིན་ཏེ་ཞི་རྒོལ་བྱས་པ་དང༌། རིམ་བཞིན་ཡུལ་མི་རྣམས་ཀྱང་ཇེ་མང་དུ་སོང་ནས་ཁྱོན་སེར་སྐྱ་མི་གྲངས་ ༧༠༠ ལྷག་གི་ངོ་རྒོལ་ཤུགས་ཆེན་བྱེད་སྐབས་སུ། རྒྱ་དམར་ནས་ཁྱོད་ཚོ་ཕར་ལོག་ན་དགེ་བཤེས་ཁོང་གཉིས་ལ་སྐད་ཆ་ཁ་ཤས་དྲིས་ནས་གློད་གྲོལ་གཏོང་ཆོག་ཅེས་བཤད་པར་བརྟེན། རྒྱ་གཞུང་ལས་ཁུངས་ཡོད་ས་ནས་ཚུར་ཏོག་ཙམ་ཡོང་སྟེ་ཟམ་པའི་འགྲམ་ལ་ཕྱག་ཚོད་གསུམ་ཙམ་གྱི་རིང་ཞི་རྒོལ་རྒྱུན་མ་ཆད་པར་མུ་མཐུད་དེ་འབོད་ཚིག་འདྲ་མིན་སྒྲོག་བཞིན་བསྡད་ཀྱང་དགེ་བཤེས་ལགས་དང་ཁོང་གཉིས་གློད་གྲོལ་མ་བཏང་སྟབས། སླར་ཡང་ཕྱག་ཚོད་ ༨ ཡས་མས་ལ་རྒྱ་མིའི་ལས་ཁུངས་ཡོད་སར་འགྲོ་དུས་ཕྱོགས་གསུམ་ནས་དྲག་ཆས་དམག་མིས་མཐའ་བསྐོར་ཏེ་མེ་མདའ་སྦག་སྦག་སོགས་མི་མང་ལ་ཁ་གཏད་ནས་རྒྱག་པ་དང༌། སྐབས་དེར་མེ་མདའི་འོག་རྨས་སྐྱོན་ཕོག་པ་མི་གྲངས་ ༨༣ ཙམ་དང༌། ས་གནས་དེར་དམར་གསོད་བཏང་བ་དང་སྐབས་དེར་རྨས་སྐྱོན་ཕོག་པ་རྣམས་དབོར་འདྲེན་གྱི་ཁྱེར་ཕྱིན་པ་ནས་ད་བར་བཙོན་ཁང་སོགས་གང་སར་རྩད་གཅོད་བྱས་ཀྱང་རྙེད་སོན་མ་བྱུང་སྟབས། ཡུལ་མི་སོགས་ནས་འདས་གྲོངས་སུ་ཕྱིན་ཚར་བའི་ཁོངས་བརྩི་བཞིན་ཡོད་པ་༼རྒྱ་ནག་ནས་འོད་ཟེར་ལགས་ཀྱིས་བརྩམས་གནང་བའི་ བྱབྱ གངས་སེང་གི་ངར་སྒྲ བྱབྱ ཟེར་བའི་དེབ་ཀྱི་ནང་དུ་མི་གྲངས་ ༡༩ ཙམ་གྱི་མིང་བྲིས་འདུག་རུང་༽འདི་ནས་ད་ཆ་ཤེས་རྟོགས་བྱུང་བ། ༡༽ སྟོང་འཁོར་དགོན་གྱི་དགེ་སྐོས་ལས་ཐོག་པ་ཚེ་དབང་རིག་འཛིན་དང༌། ༢༽ རྦ་ལ་མདའ་གྲོང་ཚོ་ནས་ཡིན་པ་སྟོང་འཁོར་དགོན་གྱི་གྲྭ་ལྷུན་གོ། ༣༽ ཙེ་ར་གྲོང་ཚོ་ནས་ཡིན་པ་སྟོང་འཁོར་དགོན་གྱི་དབུ་ཟུར་ཐུབ་བསྟན་བཟང་ལྡན། ༤༽ མཁར་སྲུང་གྲོང་ཚོ་ནས་ཡིན་པ་སྟོང་འཁོར་དགོན་གྱི་གྲྭ་དཀོན་མཆོག་ཤེས་རབ། ༥༽ ཉ་ཁྲི་གྲོང་ཚོ་ནས་ཡིན་པ་སྟོང་འཁོར་དགོན་གྱི་གྲྭ་བློ་བཟང་རིན་ཆེན། ༦༽ རྦ་མདའ་གྲོང་ཚོ་ནས་ཡིན་པ་སྟོང་འཁོར་དགོན་གྱི་གྲྭ་ཚེ་རིང་སྐལ་ལྡན། ༧༽ བསོ་ཐོག་མདའ་གྲོང་ཚོ་ནས་ཡིན་པ་སྟོང་འཁོར་དགོན་གྱི་གྲྭ་ཆོས་འཛིན་བཅས་དགེ་འདུན་པ་བདུན་དང༌། ༨༽ བསོ་ཐོག་མདའ་གྲོང་ཚོ་ནས་ཡིན་པ་བུ་བུ་བདེ་ལེགས་དང༌། ༩༽ མཁར་སྲུང་གྲོང་ཚོ་ནས་ཡིན་པ་ཚེ་རིང་དོན་འགྲུབ་ཆེ་བ། ༡༠༽ འབྲུ་ཡག་གྲོང་ཚོ་ནས་ཡིན་པ་ཚེ་རིང་དོན་འགྲུབ་ཆུང་བ། ༡༡༽ ཀུག་ར་གྲོང་ཚོ་ནས་ཡིན་པ་འབྲུག་ལོ་མཚོ། ༡༢༽ ཙེ་ངོས་གྲོང་ཚོ་ནས་ཡིན་པ་ཙེ་ངོས་ཚང་གི་ཚེ་དབྱངས་སྐྱིད། ༡༣༽ ཉ་ཁྲི་གྲོང་ཚོ་ནས་ཡིན་པ་བསོད་ནམས་ཚུལ་ཁྲིམས། ༡༤༽ རྨོག་རན་གྲོང་ཚོ་ནས་ཡིན་པ་ཀུན་བཟང་ཆོས་སྒྲོན་བཅས་ཁྱོན་སེར་སྐྱ་མི་གྲངས་ ༡༤ ཙམ་ཡོད་པ་དང༌། དེ་མིན་གྲངས་ལས་འདས་པ་ཞིག་ལ་རྨས་སྐྱོན་ཕོག་འདུག་པ་ནས་འདིར་ཤེས་རྟོགས་བྱུང་བ། ༡༽ བྱུ་རུ་མདའ་གྲོང་ཚོ་ནས་ཡིན་པ་གྲྭ་ཐུབ་བསྟན་དགེ་ལེགས་དང༌། ༢༽ བྱུ་རུ་མདའ་གྲོང་ཚོ་ཡིན་པ་གྲྭ་སྐལ་འབུང༌། ༣༽ སྒོ་མོ་གྲོང་ཚོ་ནས་ཡིན་པ་གྲྭ་ཉི་མ། ༤༽ ཙེ་ར་གྲོང་ཚོ་ནས་ཡིན་པ་གྲྭ་རྡོ་རྗེ་རིན་ཆེན། ༥༽ ཙེ་ངོས་གྲོང་ཚོ་ནས་ཡིན་པ་མི་སྐྱ་ཚེ་བརྟན་ཕུན་ཚོགས། ༦༽ ཙེ་ངོས་གྲོང་ཚོ་ནས་ཡིན་པ་མི་སྐྱ་ངག་དབང་ཚེ་རིང༌། ༧༽ ཉ་ཁྲི་གྲོང་ཚོ་ནས་ཡིན་པ་བསྟན་འཛིན་མཁས་མཆོག ༨༽ བསོ་ཐོག་མདའ་གྲོང་ཚོ་ནས་ཡིན་པ་བུད་མེད་ཚུལ་ཁྲིམས་མཚོ་བཅས་དང༌། དེ་མིན་ཤེས་རྟོགས་བྱུང་བ་མང་དག་ཅིག་ཡོད་རུང་ཁོང་རྣམས་བདེ་འཇགས་ཀྱི་ཆེད་འདིར་མ་བཀོད། སྐབས་དེར་ཞི་རྒོལ་ནང་དུ་མཉམ་ཞུགས་བྱས་རྐྱེན་གྱིས་རིམ་པས་འཛིན་བཟུང་བྱས་པ་ནི། ༡༽ ཀུག་ར་གྲོང་ཚོ་ནས་ཡིན་པ་བུད་མེད་བསྟན་ལམ་དང༌། ༢༽ འབྲུ་ཡག་གྲོང་ཚོ་ནས་ཡིན་པ་ཐུགས་རྗེ་མཚོ། ༣༽ འབྲུ་ཡག་གྲོང་ཚོ་ནས་ཡིན་པ་ཚེ་རིང་སྒྲོལ་དཀར། ༤༽ འབྲུ་ཡག་གྲོང་ཚོ་ནས་ཡིན་པ་རྡོ་རྗེ་རྒྱལ་མཚན། ༥༽ འབྲུ་ཡག་གྲོང་ཚོ་ནས་ཡིན་པ་ཡོན་ཏན་ནོར་བུ། ༦༽ འབྲུ་ཡག་གྲོང་ཚོ་ནས་ཡིན་པ་བློ་བཟང་འབྱུང་གནས། ༧༽ ཉ་ཁྲི་གྲོང་ཚོ་ནས་ཡིན་པ་ཉ་ཁྲི་ཚང་གི་ཡོན་ཏན་ལྷུན་གྲུབ། ༨༽ ཉ་ཁྲི་གྲོང་ཚོ་ནས་ཡིན་པ་ཉ་ཁྲི་ཚང་གི་མག་པ་པདྨ་མ་རྣམ་རྒྱལ། ༩༽ རྨོག་རན་གྲོང་ཚོ་ནས་ཡིན་པ་ཐུབ་བསྟན་ཤེས་རབ། ༡༠༽ ཙེ་ར་གྲོང་ཚོ་ནས་ཡིན་པ་བླ་མ་དོན་འགྲུབ་བཅས། རིམ་པས་འཛིན་བཟུང་གིས་བཙོན་འཇུག་བྱས་པ་སོགས་ཀྱི་གནས་ཚུལ་བྱུང་ཞིང༌། ཞི་རྒོལ་སྐབས་སུ་རྐྱེན་འདས་སུ་བཏང་བའི་ཁོངས་ནས། ༡༽ སྟོང་འཁོར་དགོན་གྱི་དགེ་སྐོས་ཚེ་དབང་རིག་འཛིན་ནི། སྟོང་འཁོར་ཟླ་ཁོག་སྒོ་མོ་ཤང༌། བྱུ་རུ་མདའ་གྲོང་ཚོ་ནས་ཕ་ཚེ་འདས་ངང་ཕྲུག་དང༌། མ་ཚེ་དབང་ལྷ་མོ་གཉིས་སུ་ཕྱི་ལོ་ ༡༩༧༠ ལོར་སྐྱེས་ཤིང་རྐྱེན་འདས་སུ་གཏོང་སྐབས་རང་ལོ་ ༣༨ ཡིན་འདུག་པ་དང༌། ཁོང་གིས་ཕྱི་ལོ་ ༢༠༠༨ ཟླ་ ༣ ཚེས་ ༡༤ ཉིན་བོད་ཀྱི་རྒྱལ་ས་ལྷ་སའི་ཞི་རྒོལ་བར་རྒྱ་གཞུང་ནས་དྲག་གནོན་བྱེད་སྐབས་སྟོང་འཁོར་དགོན་གྱི་ཚོགས་དབུས་སུ་གོང་གསལ་རྒྱལ་གཅེས་དཔའ་བོ་དཔའ་མོ་དེ་དག་ལ་བསྔགས་བརྗོད་དང་འབྲེལ་ཐུགས་སྨོན་སྐྱབས་འཇུག་དང༌། དུས་དེ་ནས་བཟུང་བོད་བསྟན་པ་ཆབ་སྲིད་དང་ྋགོང་ས་མཆོག་གི་ཞབས་བརྟན་སོགས་འབད་སྒྲུབ་ཞུ་དགོས་པའི་བསྐུལ་མ་གནང་འདུག་ཅིང༌། དེ་རྗེས་གོང་གསལ་བཞིན་ཞི་རྒོལ་ནང་དུ་མཉམ་ཞུགས་བྱས་རྐྱེན་གྱིས་རྒྱ་དམར་ནས་མེ་མདའ་བརྒྱབས་ནས་དམར་གསོད་བཏང་སྟེ་སྐུ་ཕུང་ནང་མིར་རྩིས་སྤྲོད་མ་བྱས་པར་ཁྱེར་ཕྱིན་པ་སོགས་ཀྱི་གནས་ཚུལ་བྱུང༌། ༢༽ གྲྭ་ལྷུན་གོ་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། རྦ་ལ་མདའ་གྲོང་དུ་ཕྱི་ལོ་ ༡༩༧༣ ལོར་སྐྱེས་ཤིང་ཁོང་རྐྱེན་འདས་སུ་གཏོང་སྐབས་རང་ལོ་ ༣༥ ཡིན་འདུག་པ་དང༌། གོང་གསལ་བཞིན་སྟོང་འཁོར་ཞི་རྒོལ་ཆེན་མོའི་ནང་དུ་མཉམ་ཞུགས་བྱས་ནས་ད་བར་གང་སར་རྩད་ཞིབ་བྱས་ཀྱང་རྙེད་སོན་མ་བྱུང་བ་སོགས་ལ་བརྟེན། ཞི་རྒོལ་སྐབས་མེ་མདའི་འོག་རྐྱེན་འདས་སུ་བཏང་བའི་ཁོངས་སུ་བརྩིས་ཏེ་ནང་མི་ནས་འདས་མཆོད་སོགས་བྱས་ཟིན་ཡོད་འདུག ༣༽ སྟོང་འཁོར་དགོན་གྱི་དབུ་ཟུར་ཐུབ་བསྟན་བཟང་ལྡན་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། ཙེ་ར་གྲོང་ཚོ་ནས་མ་བློ་བཟང་སྐྱིད་ལགས་སུ་ཕྱི་ལོ་ ༡༩༨༡ ལོར་སྐྱེས་ཤིང་ཞི་རྒོལ་སྐབས་རང་ལོ་ ༢༧ ཡིན་པ་དང༌། གོང་གསལ་བཞིན་སྟོང་འཁོར་ཞི་རྒོལ་ཆེན་མོའི་ནང་དུ་མཉམ་ཞུགས་བྱས་ནས་ད་བར་གང་སར་རྩད་གཅོད་བྱས་ཀྱང་རྙེད་སོན་མ་བྱུང་བ་སོགས་ལ་བརྟེན། སྐབས་དེར་རྐྱེན་འདས་སུ་བཏང་བའི་ཁོངས་སུ་བརྩིས་བཞིན་ཡོད་འདུག ༤༽ གྲྭ་དཀོན་མཆོག་ཤེས་རབ་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། མཁར་སྲུང་གྲོང་ཚོ་ནས་ཕ་ཚེ་འདས་བློ་བཟང་ཚེ་ཐར་དང༌། མ་ཕུན་ཚོགས་ཆོས་མཚོ་གཉིས་སུ་ཕྱི་ལོ་ ༡༩༧༨ ལོར་སྐྱེས་ཤིང་རྐྱེན་འདས་སྐབས་རང་ལོ་ ༣༠ ཡིན་འདུག་པ་དང༌། གོང་གསལ་བཞིན་ཞི་རྒོལ་ཆེན་མོའི་ནང་དུ་མཉམ་ཞུགས་བྱས་ནས་ད་བར་གང་སར་རྩད་གཅོད་བྱས་ཀྱང་རྙེད་སོན་མ་བྱུང་བ་དང༌། ཁོང་ཞི་རྒོལ་ལ་མ་འགྲོ་སྔོན་དུ་རོགས་ཁ་ཤས་ལ་བཤད་དོན། བྱབྱ ད་ནི་རྒྱ་དེ་ཚོ་ལ་ངོ་རྒོལ་ཞིག་བྱེད་མཁན་འགྲོ་ཡ་ཡིན། གལ་ཏེ་འཛིན་བཟུང་བྱས་ནས་བཙོན་འོག་ཏུ་སྡོད་དགོས་བྱུང་ཚེ་གོས་དོར་ཞིག་དགོས་ཀྱིན་འདུག ཅེས་བཤད་དེ་ཚོང་ཁང་ནས་ནང་འཇམ་གོས་དོར་ཞིག་ཉོས་ནས་ཕྱིན་པས། དེ་འདྲ་ཞིག་གཤམ་གསལ་བཞིན་ཆུ་ལ་ཁྱེར་བའི་དགེ་འདུན་པ་ཞིག་གི་སྐུ་ཕུང་ཕྱི་ཉིན་རྒྱ་དམག་གི་ལག་ཏུ་ཐེབས་ནས་ཁྱེར་ཕྱིན་པ་དེས་གོན་ཡོད་པ་ཡུལ་མི་རྣམས་ཀྱིས་མཐོང་ཐོས་བྱུང་ཡོད་པ་སོགས་ལ་བརྟེན། ནང་མི་དང་ཡུལ་མི་ཀུན་གྱིས་འདས་གྲོངས་སུ་ཕྱིན་ཚར་བའི་ཁོངས་སུ་བརྩིས་ཏེ་མཆོད་འབུལ་སོགས་བྱེད་བཞིན་ཡོད་འདུག ༥༽ གྲྭ་བློ་བཟང་རིན་ཆེན་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། ཉ་ཁྲི་གྲོང་ཚོ་ནས་ཕ་བློ་བཟང་སྐྱབས་དང༌། མ་མེན་མེན་གཉིས་སུ་ཕྱི་ལོ་ ༡༩༨༡ ལོར་སྐྱེས་ཤིང་ཞི་རྒོལ་སྐབས་རང་ལོ་ ༢༧ ཡིན་པ་དང༌། གོང་གསལ་བཞིན་སྟོང་འཁོར་ཞི་རྒོལ་ཆེན་མོའི་ནང་མཉམ་ཞུགས་བྱས་པ་ནས་ད་བར་ས་གནས་གང་སར་བཙོན་ཁང་སོགས་སུ་རྩད་གཅོད་བྱས་ཀྱང་རྙེད་སོན་མ་བྱུང་བ་སོགས་ལ་བརྟེན། སྐབས་དེར་རྐྱེན་འདས་སུ་བཏང་བའི་ཁོངས་སུ་བརྩིས་ཏེ་ནང་མི་ནས་འདས་མཆོད་སོགས་བྱས་ཟིན་ཡོད་འདུག ༦༽ གྲྭ་ཚེ་རིང་སྐལ་ལྡན་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། རྦ་མདའ་གྲོང་ཚོ་ནས་ཕ་བློ་བསམ་འགྲུབ་དང༌། མ་ནོར་འཛིན་མཚོ་གཉིས་སུ་ཕྱི་ལོ་ ༡༩༨༦ ལོར་སྐྱེས་ཤིང་ཞི་རྒོལ་སྐབས་སུ་རང་ལོ་ ༢༢ ཡིན་འདུག་པ་དང༌། གོང་གསལ་བཞིན་སྟོང་འཁོར་ཞི་རྒོལ་ཆེན་མོའི་ནང་དུ་མཉམ་ཞུགས་ཀྱིས་ཞི་རྒོལ་བྱེད་སྐབས་ཁོང་ལ་མདེའུ་ཕོག་སྟེ་ས་ལ་རིལ་བ་བསོ་ཐོག་མདའ་གྲོང་ཚོ་ནས་ཡིན་པའི་བུད་མེད་གཅིག་གིས་མཐོང་འདུག་པ་དང༌། དུས་དེ་ནས་བཟུང་ད་བར་བཙོན་ཁང་སོགས་གང་སར་རྩད་ཞིབ་བྱས་ཀྱང་རྙེད་སོན་མ་བྱུང་བར་བརྟེན། རྐྱེན་འདས་སུ་བཏང་བའི་ཁོངས་སུ་བརྩིས་ཏེ་ནང་མི་ནས་འདས་མཆོད་སོགས་བྱས་ཟིན་ཡོད་འདུག ༧༽ གྲྭ་ཆོས་འཛིན་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། བསོ་ཐོག་མདའ་གྲོང་ཚོ་ནས་ཕ་བཀྲིས་དང༌། མ་སྙིང་རྗེ་གཉིས་སུ་ཕྱི་ལོ་ ༡༩༩༤ ལོ་ཡས་མས་ཤིག་ལ་སྐྱེས་ཤིང་ཞི་རྒོལ་སྐབས་སུ་རང་ལོ་ ༡༥ ཙམ་ཡིན་འདུག་པ་དང༌། གོང་གསལ་བཞིན་སྟོང་འཁོར་ཞི་རྒོལ་ཆེན་མོའི་ནང་དུ་མཉམ་ཞུགས་བྱས་པ་ནས་ད་བར་ས་གནས་གང་སར་རྩད་གཅོད་བྱས་ཀྱང་རྙེད་སོན་མ་བྱུང་བ་སོགས་ལ་བརྟེན། ཞི་རྒོལ་སྐབས་རྐྱེན་འདས་སུ་བཏང་བའི་ཁོངས་སུ་བརྩིས་ཏེ་འདས་མཆོད་སོགས་བྱས་ཟིན་ཡོད་འདུག། ༨༽ མི་སྐྱ་བུ་བུ་བདེ་ལེགས་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། བསོ་ཐོག་མདའ་གྲོང་ཚོ་ནས་ཙ་དོ་ཚང་གི་ཕ་ནོར་བུ་དོན་འགྲུབ་དང༌། མ་དབང་དགའ་གཉིས་སུ་ཕྱི་ལོ་ ༡༩༧༨ ལོར་སྐྱེས་ཤིང་རྒྱ་དམར་ནས་རྐྱེན་འདས་སུ་གཏོང་སྐབས་སུ་རང་ལོ་ ༣༠ ཡིན་འདུག་པ་དང༌། གོང་གསལ་བཞིན་སྟོང་འཁོར་ཞི་རྒོལ་ཆེན་མོའི་ནང་དུ་མཉམ་ཞུགས་བྱེད་སྐབས་སུ་མེ་མདའི་མདེའུ་གཉིས་གསུམ་ཞིག་ཐེབས་ནས་ས་ལ་རིལ་བ་དང༌། སྐབས་དེར་གཉེན་ཉེ་ཞིག་ནས་སྒལ་པར་ཁུར་ཏེ་ཚུར་ཏོག་ཙམ་ཡོང་སྐབས་ཁོང་གི་སྒལ་པའི་སྟེང་འདས་གྲོངས་སུ་ཕྱིན་འདུག་པ་དང་རྒྱ་དམག་ནས་ད་དུང་མེ་མདའ་སྦག་སྦག་སོགས་མུ་མཐུད་རྒྱག་བཞིན་ཡོད་སྟབས། ཅི་བྱ་གཏོལ་མེད་ཀྱིས་ཕུང་པོ་ས་གནས་དེར་བཞག་ནས་བྲོས་ཡོང་དགོས་བྱུང་ཡོད་འདུག ཁོང་ནི་ནམ་རྒྱུན་ནས་བོད་བསྟན་སྲིད་དང་ྋགོང་ས་མཆོག་ལ་ཧ་ཅང་གི་དད་གུས་ཆེན་པོ་ཞུ་མཁན་ཞིག་ཡིན་པ་དཔེར་ན། ཕྱི་ལོ་ ༢༠༠༦ ལོར་སྟོང་འཁོར་བསོ་ཐོག་གནས་ནང་དུ་ས་ཕྱོགས་གང་སའི་མི་མང་སྟོང་ཚོ་ལྷག་འདུ་འཛོམས་སར་ཁོང་གིས། བྱབྱ ྋརྒྱལ་བ་བསྟན་འཛིན་རྒྱ་མཚོ་བོད་ལ་བཞུགས་གདན་འཇགས་དགོས། རྒྱལ་བ་ཡབ་སྲས་གཉིས་གངས་ཅན་ཞིང་དུ་མེད་ན་གནམ་ལ་ཉི་ཟླ་མེད་པ་དང་གཅིག་མཚུངས་རེད། ཅེས་སོགས་ཀྱི་ནང་དོན་འཁོད་པའི་རྐྱང་གཞས་བཏང་བ་སོགས་ཀྱང་བྱས་ཡོད་འདུག ༩༽ མི་སྐྱ་ཚེ་རིང་དོན་འགྲུབ་ཆེ་བ་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། མཁར་སྲུང་གྲོང་ཚོ་ནས་ཕ་རྡོ་དཀར་སྐྱབས་དང༌། མ་ཡོངས་དགའ་སྒྲོན་མ་གཉིས་སུ་ཕྱི་ལོ་ ༡༩༦༥ ལོར་སྐྱེས་ཤིང་ཞི་རྒོལ་སྐབས་སུ་རང་ལོ་ ༤༣ ཡིན་འདུག་པ་དང༌། གོང་གསལ་བཞིན་སྟོང་འཁོར་ཞི་རྒོལ་ཆེན་མོའི་ནང་དུ་མཉམ་ཞུགས་བྱས་པ་ནས་ད་བར་ས་གནས་གང་སར་བཙོན་ཁང་སོགས་སུ་རྩད་ཞིབ་བྱས་ཀྱང་རྙེད་སོན་མ་བྱུང་བ་སོགས་ལ་བརྟེན། སྐབས་དེར་ཞི་རྒོལ་ནང་མེ་མདའི་འོག་རྐྱེན་འདས་སུ་བཏང་བའི་ཁོངས་སུ་བརྩིས་ཏེ་ནང་མི་ཉེ་འབྲེལ་བཅས་ནས་འདས་མཆོད་སོགས་བྱས་ཟིན་ཡོད་འདུག ༡༠༽ ཚེ་རིང་དོན་འགྲུབ་ཆུང་བ་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། འབྲུ་ཡག་གྲོང་ཚོ་ནས་ཕ་ཚེ་རིང་ཕུན་ཚོགས་དང༌། མ་དཔལ་སྐྱིད་གཉིས་སུ་ཕྱི་ལོ་ ༡༩༨༠ ལོར་སྐྱེས་ཤིང་ཞི་རྒོལ་སྐབས་སུ་རང་ལོ་ ༢༨ ཙམ་ཡིན་འདུག་པ་དང༌། གོང་གསལ་བཞིན་སྟོང་འཁོར་ཞི་རྒོལ་ཆེན་མོའི་ནང་དུ་མཉམ་ཞུགས་བྱས་པ་ནས་ད་བར་གང་སར་བཙོན་ཁང་སོགས་སུ་རྩད་གཅོད་བྱས་ཀྱང་རྙེད་སོན་མ་བྱུང་བ་སོགས་ལ་བརྟེན། ད་སྐབས་འདས་གྲོངས་སུ་ཕྱིན་ཚར་བའི་ཁོངས་སུ་བརྩིས་ཏེ་ནང་མི་ནས་འདས་མཆོད་སོགས་ཀྱང་བྱས་ཟིན་ཡོད་འདུག། ༡༡༽ བུད་མེད་འབྲུག་ལོ་མཚོ་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། ཀུག་ར་གྲོང་ཚོ་ནས་ཕ་ཚེ་རྒྱལ་དང༌། མ་བློ་བཟང་ཆོས་སྐྱིད་གཉིས་སུ་ཕྱི་ལོ་ ༡༩༧༤ ལོར་སྐྱེས་ཤིང་ཞི་རྒོལ་སྐབས་སུ་རང་ལོ་ ༣༤ ཡིན་འདུག་པ་དང༌། གོང་གསལ་བཞིན་སྟོང་འཁོར་ཞི་རྒོལ་ཆེན་མོའི་ནང་དུ་མཉམ་ཞུགས་བྱས་པ་ནས་ད་བར་ས་གནས་གང་སར་རྩད་གཅོད་བྱས་ཀྱང་རྙེད་སོན་མ་བྱུང་བ་སོགས་ལ་བརྟེན། ད་སྐབས་མེ་མདའ་འོག་རྐྱེན་འདས་སུ་བཏང་ཚར་བའི་ཁོངས་སུ་བརྩིས་ཏེ་ནང་མི་ནས་འདས་མཆོད་སོགས་བྱས་ཟིན་ཡོད་འདུག ༡༢༽ ཚེ་དབྱངས་སྐྱིད་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། ཙེ་ངོས་གྲོང་ཚོ་ནས་ཙེ་ངོས་ཚང་གི་ཕ་ཚེ་འདས་བསོད་ནམས་རྒྱ་མཚོ་དང༌། མ་དཀོན་མཆོག་སྒྲོན་མ་གཉིས་སུ་ཕྱི་ལོ་ ༡༩༨༥ ལོར་སྐྱེས་ཤིང་དམར་གསོད་སྐབས་སུ་རང་ལོ་ ༢༣ ཡིན་འདུག་པ་དང༌། གོང་གསལ་བཞིན་སྟོང་འཁོར་ཞི་རྒོལ་ཆེན་མོའི་ནང་དུ་མཉམ་ཞུགས་བྱས་སྐབས་རྒྱ་དམར་ནས་མེ་མདའ་བརྒྱབས་ཏེ་རྨས་སྐྱོན་ཚབས་ཆེན་ཕོག་ནས་དབུགས་འགྲོ་ལ་ཉེ་སྐབས་སྤུན་མཆེད་ཅིག་གིས་སྒལ་བར་ཁུར་ནས་ཚུར་ཏོག་ཙམ་སླེབས་འདུག་ནའང་ཁོང་གི་སྒལ་པའི་སྟེང་འདས་གྲོངས་སུ་ཕྱིན་འདུག་པ་མ་ཚད། ཁོ་རང་ཡང་རྒྱ་དམག་གི་ལག་ཏུ་ཐེབས་གྲབས་བྱས་སྟབས་ཕུང་པོ་བཞག་ནས་བྲོས་དགོས་བྱུང་འདུག ༡༣༽ མི་སྐྱ་བསོད་ནམས་ཚུལ་ཁྲིམས་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། ཉ་ཁྲི་གྲོང་ཚོ་ནས་ཕ་ཚེ་འདས་ཆོས་འཕེལ་དང༌། མ་ངང་བུ་གཉིས་སུ་ཕྱི་ལོ་ ༡༩༨༦ ལོར་སྐྱེས་ཤིང་ཞི་རྒོལ་སྐབས་སུ་རང་ལོ་ ༢༢ ཡིན་པ་དང༌། གོང་གསལ་བཞིན་སྟོང་འཁོར་ཞི་རྒོལ་ཆེན་མོའི་ནང་དུ་མཉམ་ཞུགས་བྱས་ནས་ད་བར་གང་སར་རྩད་གཅོད་བྱས་ཀྱང་རྙེད་སོན་མ་བྱུང་བ་སོགས་ལ་བརྟེན། ནང་མི་དང་གཉེན་ཉེ་བཅས་ནས་ཞི་རྒོལ་སྐབས་སུ་རྐྱེན་འདས་སུ་བཏང་བའི་ཁོངས་སུ་བརྩིས་ཏེ་འདས་མཆོད་སོགས་བྱས་ཟིན་ཡོད་འདུག ༡༤༽ ཀུན་བཟང་ཆོས་སྒྲོན་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། རྨོག་རན་གྲོང་ཚོ་ནས་ཕ་ཚེ་འདས་ཚངས་མགོན་དང༌། མ་བསོད་ནམས་དབྱངས་མཚོ་གཉིས་སུ་ཕྱི་ལོ་ ༡༩༧༣ ལོར་སྐྱེས་ཤིང་ཞི་རྒོལ་སྐབས་སུ་རང་ལོ་ ༣༥ ཡིན་འདུག་པ་དང༌། མོ་གོང་གསལ་བཞིན་འཛིན་བཟུང་བྱས་པ་ནས་ད་བར་གང་སར་རྩད་གཅོད་བྱས་ཀྱང་རྙེད་སོན་མ་བྱུང་བ་སོགས་ལ་བརྟེན། ནང་མི་ཉེ་འབྲེལ་བཅས་ནས་ཞི་རྒོལ་སྐབས་འདས་གྲོངས་སུ་ཕྱིན་པའི་ཁོངས་སུ་བརྩིས་ཏེ་འདས་མཆོད་སོགས་ཀྱང་བྱས་ཟིན་འདུག་པ་མ་ཚད། མོའི་ཕ་ཚངས་མགོན་ནི་བུ་མོ་འདས་གྲོངས་སུ་ཕྱིན་པའི་སེམས་སྡུག་གིས་སྨྱོན་པ་ལྟ་བུར་གྱུར་ཏེ་བུ་མོའི་མིང་ནས་འབོད་བཞིན་ས་ཕྱོགས་གང་ས་རྒྱུག་པ་སོགས་བྱས་མཐར་ཟླ་ཤས་རྗེས་འདས་གྲོངས་སུ་ཕྱིན་ཡོད་འདུག ཞི་རྒོལ་ཉིན་གྱི་དགོང་མོར་ཞི་རྒོལ་པ་ཁ་ཤས་ཆུ་ལ་ཁྱེར་ཏེ་དགེ་འདུན་པ་ཞིག་གི་སྐུ་ཕུང་ཕྱི་ཉིན་རྒྱ་དམག་གི་ལག་ཏུ་ཐེབས་ནས་ཁྱེར་ཕྱིན་པ་ཡུལ་མི་རྣམས་ཀྱིས་མཐོང་གསལ་བྱུང་འདུག་པ་དང༌། མ་ཚད་ཉིན་དེའི་དགོང་མོར་དགེ་འདུན་པ་ཞིག་གིས་རྒྱ་དཔོན་ཞིག་ལ་ཡར་ལན་བྱས་པའི་རྐྱེན་གྱིས་རྒྱ་དཔོན་དེའི་རླངས་འཁོར་ཁ་ལམ་པས་དགེ་འདུན་པའི་མགོ་ལ་ལྕགས་མདའ་བཞུས་ཏེ་དམར་གསོད་བཏང་བ་སོགས་ཀྱི་གནས་ཚུལ་མང་དག་ཅིག་འདུག་རུང་དགེ་འདུན་པ་དེ་དག་སུ་ཡིན་མིན་ཤེས་རྟོགས་ཐུབ་མི་འདུག རྒྱུ་མཚན་གང་ལགས་ཤེ་ན། སྐབས་དེར་རང་སྲོག་ཤོར་བའི་དགེ་འདུན་པའི་གྲངས་འབོར་མང་ཞིང་རྒྱ་དམག་ནས་སྐུ་ཕུང་ཕྱིར་མི་སྤྲོད་སྟབས། དུས་ད་ལྟ་ལ་ཡང་དུད་ཚང་སུའི་མི་ཡིན་མིན་ཤེས་གསལ་མ་བྱུང་བའི་གནས་སུ་གྱར་ཡོད་འདུག རྗེས་སུ་གོ་ཐོས་བྱུང་བར་གཞིགས་ན། གོང་གསལ་ཁོང་རྣམ་པའི་སྐུ་ཕུང་རྣམས་དབོར་འདྲེན་གྱིས་དྲག་ཆས་དམག་མི་རླངས་འཁོར་ཆེ་བ་ ༡༢ ཙམ་གྱི་ནང་དམག་མི་འབོར་ཆེན་ཞིག་རྫ་ཁོག་ཏུ་སླེབས་ནས་ཤིང་ནགས་བར་འགྲོ་སའི་ལམ་ཡོད་ཚད་བཀག་སྡོམ་གྱིས། ཞོགས་པ་ནས་ཉིན་གུང་ཙམ་གྱི་བར་ཤིང་ནགས་གསེབ་ཏུ་མེར་བསྲེག་བཏང་སྟེ་དུ་བ་ཤུགས་ཆེར་བཏང་བ་སོགས་ཀྱི་གནས་ཚུལ་འདུག་པ་དེར་བལྟས་ན་ཞི་རྒོལ་སྐབས་དམར་གསོད་བཏང་བའི་གྲངས་འབོར་ཧ་ཅང་མང་པོ་ཡོད་པ་གསལ་པོ་ཆགས་ཀྱིན་ཡོད་འདུག ཞི་རྒོལ་སྐབས་མེ་མདའི་འོག་རྨས་སྐྱོན་ཕོག་པ། ༡༽ གྲྭ་ཐུབ་བསྟན་དགེ་ལེགས་ནི། སྟོང་འཁོར་ཟླ་ཁོག་སྒོ་མོ་ཤང༌། བྱུ་རུ་མདའ་གྲོང་ཚོ་ནས་ཕ་བློ་ཡང༌། མ་ངང་སྐྱིད་གཉིས་སུ་ཕྱི་ལོ་ ༡༩༧༥ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༤ ཙམ་ཡིན་པ་དང༌། གོང་གསལ་བཞིན་སྟོང་འཁོར་ཞི་རྒོལ་ཆེན་མོའི་སྐབས་སུ་ཁོང་གི་རྐང་པར་མེ་མདའི་མདེའུ་ཕོག་སྟེ་དུས་ཡུན་གང་འཚམ་རིང་དཀའ་སྡུག་ཚད་མེད་མྱོང་དགོས་བྱུང་ཡོད་འདུག ༢༽ གྲྭ་སྐལ་འབུང་ནི། སྟོང་འཁོར་ཟླ་ཁོག་སྒོ་མོ་ཤང༌། བྱུ་རུ་མདའ་གྲོང་ཚོ་ནས་ཕ་བློ་དབྱངས་ལགས་སུ་ཕྱི་ལོ་ ༡༩༧༧ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༢ ཙམ་ཡིན་འདུག་པ་དང༌། གོང་གསལ་བཞིན་ཞི་རྒོལ་སྐབས་སུ་ཁོང་གི་གཟན་ལ་མདེའུ་བཤུལ་ཨི་ཁུང་ ༡༦ ཕུག་འདུག་པ་དང༌། གདོང་གི་མཁུར་ཚོས་ལ་མེ་མདའི་མདེའུ་གཅིག་ཕོག་པ་ལས་སྲོག་ལ་ཉེན་ཁ་ཚབས་ཆེན་ཕོག་མི་འདུག་རུང་སྨན་བཅོས་སོགས་ཀྱི་མཐུན་རྐྱེན་མ་བྱུང་སྟབས། དུས་ཡུན་ཙམ་གྱི་རིང་དཀའ་སྡུག་ཚད་མེད་མྱོང་དགོས་བྱུང་ཡོད་འདུག ༣༽ གྲྭ་ཉི་མ་ནི། སྟོང་འཁོར་ཟླ་ཁོག་སྒོ་མོ་ཤང༌། སྒོ་མོ་གྲོང་ཚོ་ནས་ཕ་བསྟན་འཛིན་དང༌། མ་ཇོ་བོ་སྒྲོན་མ་གཉིས་སུ་སྐྱེས་ཤིང༌། གོང་གསལ་བཞིན་ཞི་རྒོལ་སྐབས་སུ་ཁོང་ལ་རྨས་སྐྱོན་ཕོག་སྟེ་ཟླ་ཤས་རིང་དཀའ་སྡུག་ཚད་མེད་མྱོང་དགོས་བྱུང་ཡོད་འདུག ༤༽ གྲྭ་རྡོ་རྗེ་རིན་ཆེན་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། ཙེ་ར་གྲོང་ཚོ་ནས་ཕ་དོན་གྲུབ་དཔལ་ལྡན་དང༌། མ་འཇམ་དབྱངས་ལྷ་མོ་གཉིས་སུ་ཕྱི་ལོ་ ༡༩༩༢ ལོར་སྐྱེས་ཤིང་ད་ལྟར་རང་ལོ་ ༡༧ ཡིན་འདུག་པ་དང༌། ཁོང་གོང་གསལ་བཞིན་སྟོང་འཁོར་ཞི་རྒོལ་ཆེན་མོའི་ནང་དུ་མཉམ་ཞུགས་བྱེད་སྐབས་སུ་རྒྱ་དམར་ནས་ཡ་ང་སྙིང་རྗེ་སྤུ་ཙམ་ཡང་མེད་པར་དྲག་གནོན་བྱས་ཏེ་མེ་མདའི་མདེའུ་ཕྲག་པ་ལ་ཕོག་ནས་ཤ་རྡོག་རྡོག་ཅིག་བཀོག་འདུག་ནའང༌། སྐབས་དེར་རྒྱ་གཞུང་གིས་དམག་མི་ས་ཕྱོགས་གང་སར་བཀྲམ་ནས་དམ་བསྒྲགས་ཤུགས་ཆེར་བྱེད་བཞིན་ཡོད་སྟབས། སྨན་བཅོས་སོགས་ཀྱི་མཐུན་རྐྱེན་མ་རག་པ་དཀའ་སྡུག་ཚད་མེད་མྱོང་དགོས་བྱུང་ཡོད་འདུག ༥༽ མི་སྐྱ་ཚེ་བརྟན་ཕུན་ཚོགས་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། ཙེ་ངོས་གྲོང་ཚོ་ནས་ཕ་བློ་བཟང་དཔལ་ལྡན་དང༌། མ་སྒྲོན་མ་གཉིས་སུ་ཕྱི་ལོ་ ༡༩༧༡ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༨ ཙམ་ཡིན་འདུག་པ་དང༌། གོང་གསལ་བཞིན་ཞི་རྒོལ་སྐབས་སུ་ཁོང་གི་མཚན་མ་ལ་མདེའུ་གཅིག་ཕོག་འདུག་ནའང་སྨན་བཅོས་སོགས་ཀྱི་མཐུན་རྐྱེན་མ་བྱུང་སྟབས། ད་སྐབས་གཟུགས་པོ་ཐང་པོ་མེད་པ་ཆགས་ཡོད་འདུག ༦༽ མི་སྐྱ་ངག་དབང་ཚེ་རིང་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། ཙེ་ངོས་གྲོང་ཚོ་ནས་ཕ་ཐུབ་བསྟན་རྒྱ་མཚོ་དང༌། མ་དབྱངས་ཅན་གཉིས་སུ་ཕྱི་ལོ་ ༡༩༨༩ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༠ ཙམ་ཡིན་འདུག་པ་དང༌། ཁོང་གོང་གསལ་བཞིན་ཞི་རྒོལ་ནང་དུ་མཉམ་ཞུགས་བྱེད་སྐབས་སུ་ཁོང་གི་རྐང་པ་ལ་མེ་མདའ་ཕོག་ནས་མདེའུ་ནང་དུ་ལྷག་ནའང་རྒྱ་དམག་ནས་དམ་བསྒྲགས་སོགས་ཀྱི་རྐྱེན་པས་སྨན་ཁང་དུ་འགྲོ་རྒྱུའི་གོ་སྐབས་མ་བྱུང་སྟབས། རྐང་པ་གྲིས་གཤག་སྟེ་མདེའུ་ཕྱིར་བཏོན་དགོས་བྱུང་བ་སོགས་ཀྱི་དཀའ་སྡུག་ཚད་མེད་མྱོང་དགོས་བྱུང་འདུག ༧༽ བསྟན་འཛིན་མཁས་མཆོག་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། ཉ་ཁྲི་གྲོང་ཚོ་ནས་ཕ་ཚེ་འདས་ཤེས་རབ་འོད་ཟེར་དང༌། མ་གཡུ་ཕྲུག་གཉིས་སུ་ཕྱི་ལོ་ ༡༩༨༣ ལོར་སྐྱེས་ཤིང་ད་ལྟ་རང་ལོ་ ༢༦ ཡིན་འདུག་པ་དང༌། གོང་གསལ་བཞིན་ཞི་རྒོལ་ནང་དུ་མཉམ་ཞུགས་བྱེད་སྐབས་སུ་ཁོང་ལ་མེ་མདའ་ཕོག་སྟེ་རྨས་སྐྱོན་ཚབས་ཆེན་ཕོག་ཁར་སྨན་བཅོས་སོགས་ཀྱི་མཐུན་རྐྱེན་མ་རག་སྟབས་དཀའ་སྡུག་ཚད་མེད་མྱོང་དགོས་བྱུང་ཡོད་འདུག ༨༽ བུད་མེད་ཚུལ་ཁྲིམས་མཚོ་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། བསོ་ཐོག་མདའ་གྲོང་དུ་མ་ཚེ་འདས་དབང་ཕྱུག་མཚོ་ལགས་སུ་ཕྱི་ལོ་ ༡༩༨༧ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༢ ཙམ་ཡིན་འདུག་པ་དང༌། གོང་གསལ་བཞིན་ཞི་རྒོལ་སྐབས་རྒྱ་དམར་ནས་མེ་མདའ་བརྒྱབས་ཏེ་མོའི་རྒྱབ་ནས་མདུན་དུ་ཕུག་འདུག་ནའང༌། རྒྱ་གཞུང་གིས་དམ་བསྒྲགས་འོག་སྨན་ཁང་དུ་བསྟེན་ས་མ་རག་པ་བཅས་ལ་བརྟེན། དེང་སྐབས་མོའི་གཟུགས་པོ་སྐྱོན་ཅན་དུ་ཆགས་ཟིན་ཡོད་འདུག དེ་མིན་འཛིན་བཟུང་བྱས་པ་ཁག་ནས། ༡༽ ཀུག་ར་གྲོང་ཚོ་ནས་བུད་མེད་བསྟན་ལམ་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། བསོ་ཐོག་མདའ་གྲོང་ཚོ་ནས་ཕ་སྐལ་བཟང་དགེ་ལེགས་དང༌། མ་ཆོས་ཉིད་མཚོ་གཉིས་སུ་ཕྱི་ལོ་ ༡༩༧༦ ལོར་སྐྱེས་ཤིང་ད་སྐབས་རང་ལོ་ ༣༣ ཡིན་པ་དང་རྗེས་སུ་ཀུག་ར་གྲོང་དུ་མནའ་མ་སོང་བ་ཞིག་ཡིན་འདུག་ལ། མོ་གོང་གསལ་བཞིན་སྟོང་འཁོར་ཞི་རྒོལ་ནང་དུ་མཉམ་ཞུགས་བྱེད་སྐབས་སུ་ས་གནས་དེར་འཛིན་བཟུང་བྱས་ཏེ་ལོ་འཁོར་གཅིག་ལྷག་ཙམ་གྱི་རིང་གར་སོང་ཆ་མེད་གྱུར་འདུག་ནའང་ཕྱི་ལོ་ ༢༠༠༩ ཟླ་ ༥ ཚེས་ ༢༣ ཉིན་གོ་ཐོས་བྱུང་བར་གཞིགས་ན་རྒྱ་ནག་ཕྱོགས་ཀྱི་བཙོན་ཁང་ཞིག་གི་ནང་དུ་དུས་བཀག་བཙོན་འཇུག་ལོ་ ༣ གྱི་ཁྲིམས་ཐག་བཅད་དེ་བཀག་ཉར་བྱས་ཡོད་པ་རྩད་ཞིབ་ཐུབ་ཡོད་འདུག ༢༽ ཐུགས་རྗེ་མཚོ་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། འབྲུ་ཡག་གྲོང་ཚོ་ནས་ཕ་ཚེ་འདས་མགོན་པོ་དགྲ་འདུལ་དང༌། མ་ཐུབ་བསྟན་མཚོ་གཉིས་སུ་ཕྱི་ལོ་ ༡༩༧༡ ལོར་སྐྱེས་ཤིང་ད་སྐབས་རང་ལོ་ ༣༨ ཡིན་འདུག་པ་དང༌། ༣༽ ཚེ་རིང་སྒྲོལ་དཀར་ནི། སྟོང་འཁོར་ཟླ་ཁོག་བསོ་ཐོག་མདའ་ཤང༌། འབྲུ་ཡག་གྲོང་ཚོ་ནས་ཕ་༼ཉཱ་ཞན་ཅིའང༽ཟེར་བའི་རྒྱ་མི་ཞིག་ལ་ཕྱི་ལོ་ ༡༩༦༥ ལོར་སྐྱེས་ཤིང་ད་སྐབས་རང་ལོ་ ༤༤ ཙམ་ཡིན་འདུག་པ་དང༌། མོ་གཉིས་གོང་གསལ་བཞིན་ཉིན་དེའི་དགོང་མོར་དྲག་ཆས་དམག་མིས་འཛིན་བཟུང་གིས་དང་པོ་དམག་མི་བཅོ་ལྔ་ཙམ་གྱི་མཐར་སྐོར་ཏེ་ཉེས་རྡུང་ཕྱག་ཚོད་གཅིག་ཙམ་གྱི་རིང་བཏང་སྟེ་དམག་མི་བརྗེ་ལེན་གྱི་སླར་ཡང་མི་སྤྱོད་ལས་འདས་པའི་ཉེས་རྡུང་ཚད་མེད་བཏང་མཐར། སྐབས་དེར་དམར་གསོད་བཏང་བའི་ཕུང་པོ་མང་དག་ཅིག་དང་མཉམ་དུ་རླངས་འཁོར་ནང་བླུགས་ནས་དཀར་མཛེས་ཕྱོགས་སུ་དབོར་ཕྱིན་འདུག་ནའང་ཉེས་རྡུང་སོགས་ཀྱི་རྐྱེན་པས། གཅིག་ནས་སྐད་ཆ་ཡང་བཤད་མ་ཐུབ་པ་ཆགས་པ་དང༌། གཉིས་ནས་མགོ་ལ་རྩ་རས་གཡོག་ནས་ཁྲིད་ཕྱིན་སྟབས་ཕུང་པོ་དེ་དག་སུ་ཡིན་མིན་དང༌། རོགས་རྣམས་སུ་ཡིན་མིན་སོགས་ཤེས་ཐབས་གང་ཡང་མེད་པ་ཆགས་ཡོད་འདུག་ཅིང༌། དེ་རྗེས་ཉིན་རེ་བཞིན་ནད་གཞི་ཇེ་སྡུག་ཏུ་ཕྱིན་སྟབས་རྒྱ་གཞུང་ནས་འཆི་ཉེན་ལ་འགན་ལེན་མ་ཐུབ་པར་ཟླ་བ་གཅིག་ཙམ་གྱི་རྗེས་གློད་གྲོལ་བཏང་ཡོད་འདུག འོན་ཀྱང་ཉེས་རྡུང་སོགས་ཀྱི་རྐྱེན་ལས་ཁོང་གཉིས་ཀྱི་མགོའི་སྟེང་དུ་སྐྲ་ལག་མཐིལ་ཙམ་ལག་མཐིལ་ཙམ་བཀོག་འདུག་པ་དང་གཟུགས་པོ་ཡོངས་རྫོགས་རྨས་གང་ཡོད་འདུག་པར་མ་ཟད། སྐད་ཆ་ཡང་རྡབ་རྡིབ་ཙམ་ལས་བཤད་མི་ཐུབ་པར་ཆགས་པ་ནས་དུས་ད་ལྟ་ཡང་མོ་གཉིས་རང་སྐྱ་མི་ཐུབ་པ་ཆགས་ཟིན་ཡོད་འདུག གོང་གསལ་མཚན་ཐོ་ཁོངས་ནས་ལྷག་མ་གཞན་རྣམས་འཛིན་བཟུང་བྱས་དུས་དང་བསྟུན་ནས་ལོ་རྒྱུས་ཟུར་དུ་འགོད་རྒྱུ་ཡིན། རྒྱ་གཞུང་ནས་རྒྱལ་སྤྱིའི་ཐོག་བོད་ལ་བདེ་སྐྱིད་དང་འཚོ་བ་ཡར་རྒྱས་འགྲོ་བཞིན་ཡོད་པ་སོགས་ཀྱི་གཏམ་བཤད་འདྲ་མིན་སྤེལ་དང་སྤེལ་མུས་ཡིན་ནའང་དོན་དངོས་སུ། དཔེར་ན། རྒྱ་ནག་ནས་འོད་ཟེར་ལགས་ཀྱི་ བྱབྱ གངས་སེང་གི་ངར་སྒྲ་ ཞེས་པའི་དེབ་ནང་དུ་གསལ་བ་བཞིན། དཀར་མཛེས་ཁུལ་གྱི་དམར་ཤོག་སྤྱི་ཁྱབ་ལོའུ་ཏའོ་ཕུན་ཟེར་བས་ཕྱི་ལོ་ ༢༠༠༨ ཟླ་ ༣ ཚེས་ ༡༤ རྗེས་ཀྱི་ཚོགས་འདུ་ཞིག་གི་སྟེང་རྫོང་ཁག་བཅོ་བརྒྱད་ཀྱི་དམར་ཤོག་སྤྱི་ཁྱབ་རྣམས་ལ་༼བྱེད་མི་དགོས་པ་གསུམ་༽ ཞེས་ ༼བོད་རང་བཙན་པ་བསད་ན། རྩད་ཞིབ་བྱེད་མི་དགོས་པ། ཚབ་འཇལ་མི་དགོས་པ། དགོངས་དག་ཞུ་མི་དགོས་༽ ཞེས་པའི་འགན་དབང་སྤྲད་དེ་རྫོང་རིམ་པ་དང་པོའི་ལས་བྱེད་རྣམས་ལ་མེ་མདའ་ཆུང་ཆུང་རེ་སྤྲད་ཡོད་པ་དང༌། དེ་རྗེས་དཀར་མཛེས་རྫོང་གི་དམར་ཤོག་སྤྱི་ཁྱབ་ལའོ་ཚེ་ཁོན་ཟེར་བ་དེས་སྟོང་འཁོར་སོགས་ཏྲེ་ཧོར་ཁུལ་དུ་བོད་མིར་དྲག་གནོན་བྱས་པར་བརྟེན། ཟླ་བ་གཉིས་ལས་མ་འགོར་བར་དཀར་མཛེས་ཁུལ་གྱི་འགྲིམ་འགྲུལ་ལས་ཁུངས་ཞེས་པའི་ལས་ཁུངས་ཕྱུག་ཤོས་དེའི་འགན་འཛིན་དུ་གནས་སྤར་བྱས་པ་སོགས་ཀྱི་བྱེད་སྟངས་དེར་བལྟས་ནའང་རྒྱ་གཞུང་ནས་བོད་ལ་འཛིན་པའི་སྲིད་ཇུས་གང་འདྲ་ཞིག་ཡིན་མིན་གསལ་པོར་ཆགས་ཀྱིན་འདུག